NARODNA SKUPŠTINA REPUBLIKE SRBIJE

**-Odboru za ustavna pitanja i zakonodavstvo-**

Na osnovu člana 194. Poslovnika Narodne skupštine („Službeni Glasnik RS“, broj 20/12) podnosimo

**PREDLOG**

**ZA DONOŠENjE AUTENTIČNOG TUMAČENjA ODREDABA ČLANA 13. STAV 3. TAČKA 5) ZAKONA O OSNOVAMA SISTEMA OBRAZOVANjA I VASPITANjA (**„Službeni glasnik RS“, broj 72/09, 52/11 i 55/13),

U članu 13. stav 3.Zakona o osnovama sistema obrazovanja i vaspitanja **(**u daljem tekstu: Zakon**)**, propisano je ko su ovlašćeni podnosioci kandidatura za članove Nacionalnog prosvetnog saveta. Broj članova koje bira Narodna skupština iz svake od utvrđenih struktura, određen je po redosledu od tačke 1) do tačke 13) ovog člana, a **u tački 5) utvrđeno je da se za Nacionalni prosvetni savet bira : „po jedan član iz reda nastavnika, vaspitača i stručnih saradnika,...“.**

Zakonom je u članu 116. definisano da vaspitno-obrazovni rad u predškolskoj ustanovi i vaspitni rad sa učenicima u školi sa domom ostvaruje **vaspitač**; da nastavu i druge oblike obrazovno-vaspitnog rada u školi ostvaruje **nastavnik** i da stručne poslove u školi obavljaju **stručni saradnici:** psiholog, pedagog i bibliotekar**.**

Zakonom o visokom obrazovanju („Službeni glasnik RS“, br. 76/05, 100/07-autentično tumačenje, 97/08, 44/10, 93/12, 89/13 i 99/14), u članu 62. utvrđeno je da nastavno osoblje visokoškolske ustanove u smislu ovog zakona jesu: nastavnici, istraživači i saradnici, a u članu 63. da zvanja nastavnika visokoškolske ustanove jesu: predavač, profesor strukovnih studija, docent, vanredni profesor i redovni profesor.

Na osnovu citiranih zakonskih odredbi, konstatuje se da je zvanje vaspitača i stručnog saradnika ustanovljena samo Zakonom o osnovama sistema obrazovanja i vaspitanja, kojim se uređuje i postupak izbora članova Nacionalnog prosvetnog saveta.

Zato bi odredbe član 13. stav. 3 tačka 5) trebalo razumeti tako, da se za članove Nacionalnog prosvetnog saveta iz reda udruženja i društava biraju nastavnici, vaspitači i stručni saradnici, zaposleni u ustanovama predškolskog, osnovnog i srednjeg obrazovanja.

O b r a z l o ž e nj e:

Razlog za donošenje autentičnog tumačenja odredaba člana 13. stav 3. tačka 5) Zakona o osnovama sistema obrazovanja i vaspitanja proizilazi iz nedoumice-da li se zvanje „nastavnik“ odnosi samo na zaposlene u ustanovama predškolskog, osnovnog i srednjeg obrazovanja, ili i na nastavno osoblje visokoškolskih ustanova.

Ove nedoumice su došle do izražaja prilikom podnošenja kandidatura za članove Nacionalnog prosvetnog saveta iz reda udruženja i društava (tačka 5. Zakona) kada su predlagani, ne samo nastavnici osnovnih i srednjih škola, vać i nastavnici-univerzitetski profesori visokoškolskih ustanova.

Treba napomenuti, da je zastupljenost nastavnika visokoškolskih ustanova (univerzitetskih profesora) u Nacionalnom prosvetnom savetu već predviđena u članu 13. stav 3. tač.1), 2), 3) i 4) Zakona, a posebno u Nacionalnom savetu za visoko obrazovanje čije konstituisanje je uređeno Zakonom o visokom obrazovanju.

Kako je članom 194. Poslovnika Narodne skupštine utvrđeno da predlog za donošenje autentičnog tumačenja može da podnese Ustavom ovlšćeni predlagač zakona, smatramo da su se stekli uslovi za pokretanje postupka za donošenje autentičnog tumačenja spornih odredaba Zakona.

NARODNI POSLANICI

mr Aleksandra Jerkov

\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_